## Aguirre agraeix “la sensibilització del col·lectiu de pescadors” i la col·laboració d'aquests per a desenvolupar projectes de recuperació de la fauna marina

*** El conseller d'Agricultura, Ramaderia i Pesca destaca la importància d'impulsar estratègies marines per a preservar la diversitat i el dinamisme dels oceans i mars
* Assisteix a la presentació d'un projecte de col·laboració entre la Conselleria i l'Oceanogràfic per a la conservació i recuperació de fauna marina afectada per l'activitat pesquera**

El conseller d'Agricultura, Ramaderia i Pesca, José Luis Aguirre, ha visitat l'Oceanogràfic per a conéixer de primera mà els projectes per a la conservació i recuperació de la fauna marina (tortugues marines, cetacis, cavallets marins, elasmobranquis, corals, eriçons, etc.) cofinançats per la Generalitat amb la Fundació Oceanogràfic.

José Luis Aguirre ha assistit aquest matí a la presentació en l'Oceanogràfic de l'execució del projecte per a la conservació i recuperació de la fauna marina afectada per l'activitat pesquera.

Entre les actuacions cofinançades –en un 75 % per la Generalitat i el 25 % restant per la Fundació Oceanogràfic– es troba la protecció dels caladors del litoral marítim i la gestió de les pesqueres de la Comunitat Valenciana.

El conseller ha destacat la importància d'impulsar estratègies marines per a preservar la diversitat i el dinamisme dels oceans i mars. “És molt important i necessari donar a conéixer que el sector pesquer, a més de ser un sector professionalitzat i que es modernitza any rere any, és el primer interessat en la conservació de les espècies marines”, ha indicat.

Segons ha explicat, “la conscienciació col·lectiva del sector pesquer professional és clau per a desenvolupar aquest tipus projectes amb fauna marina. Els resultats obtinguts estan sent molt positius”.

El conseller hi ha afegit que “des de la Conselleria d'Agricultura, Ramaderia i Pesca tenim la voluntat de continuar apostant per la professionalització del sector pesquer, i dins d'aquesta professionalització es troba la conscienciació a la societat que el sector és el principal actor en la recuperació d'espècies i fons marí, tal com mostren aquests projectes, que han de comptar amb el suport de l'Administració”.

Entre les accions cofinançades per la Generalitat a través de la Direcció General de Pesca i Fundació Oceanogràfic es troben les destinades a la protecció d'espècies com ara tortugues marines, cavallets marins i corals. També s'ocupen de determinar les causes de la mort de cetacis i elasmobranquis.

A més, es realitza un projecte pilot de reproducció d'eriçons en captivitat per a alliberar-los posteriorment al medi, amb la col·laboració de les confraries de pescadors de la Comunitat Valenciana.

Fecha: 04/09/2023